## El Teatre Rialto de València presenta ‘Vulcano’, un melodrama sobre el dolor i el seu relat, del Centro Dramático Nacional

*** Una proposta firmada per Victoria Szpunberg i dirigida per Andrea Jiménez
* L’obra es representa durant el cap de setmana del 8 i 9 de novembre**

L’Institut Valencià de Cultura (IVC) presenta en el Teatre Rialto de València *Vulcano*, una producció del Centro Dramático Nacional, Andrea Jiménez i Cassandra Projectes Artístics que podrà gaudir-se durant el cap de setmana del 8 i 9 de novembre.

Es tracta d’un melodrama enigmàtic firmat per Victoria Szpunberg, Premi Nacional de Literatura Dramàtica 2025 per la seua obra *El imperativo categórico*, que també es podrà vore en el Rialto la setmana pròxima.

L’obra està dirigida per Andrea Jiménez (Premi Max millor espectacle per *Càsting Lear*) i interpretada per Javi Coll, Iván López-Ortega, Belén Ponce de León, Eneko Sagardoy i Macarena Sanz.

*Vulcano* és la història d’una família que intenta salvar-se d’un trauma passat, l’incendi que va ocórrer en l’edifici en el qual viviem i del qual encara no es coneixen les causes reals. L’arribada inesperada d’una documentalista i el seu interés pel relat familiar generarà un canvi substancial en el vincle entre ells. La mirada d’este personatge extern alterarà l’orde del domèstic, provocant en la resta de personatges una competència per acaparar el protagonisme.

*Vulcano* és el fruit de la trobada entre Victoria Szpunberg i Andrea Jiménez; una trobada artística, personal i intel·lectual que es va gestar durant la creació de *Mal de Coraçon* amb la Companyia Solitària en el Teatre Nacional de Catalunya en 2023. Ja llavors les dos van compartir el desig d’explorar els límits entre la dramatúrgia i la direcció buscant una metodologia de treball que permetera una trobada real entre dos mirades sobre el teatre.

Segons explica Andrea Jiménez “proposem un procés híbrid que combina escriptura de text i teatre de creació, en una busca per generar un teatre radicalment viu i lúdic travessat per la cura de la paraula i el vol dramatúrgic”.

En esta obra autora i directora indaguen sobre la seua relació amb el dolor i el seu relat. “En un context en el qual estem envoltades de *realities*, *true crimes*, documentals, *biopics*, autoficcions e *stories*, saturades d’una constant edició de l’autèntic, la veritat, el real, ens preguntem: Fins a on els relats construïxen l’experiència? En quina mesura contar ens salva i en quina mesura ens condemna? Necessitem relatar per a sanar? El consum desmesurat d’històries reals ens ajuda a ser més empàtics o ens anestesia davant de la possibilitat de la catàstrofe?”.

Les entrades estan a la venda en la taquilla dels teatres Principal i Rialto i en la [taquilla en línia de l’IVC](https://taquilla.ivc.gva.es/va/espectaculo/vulcano/VULCANO26).

Fecha: 07/11/2025